text: Eva Kjer Hansen: Det kan blive rigtig svært
  04 december 2015 kl. 11.09
  Miljø- og fødevareminister Eva Kjer Hansen, Venstre, er ked af valgresultatet, og forstår ikke danskerne.
  Torsdag blev det til et massivt nej, da de danske vælgere gik til stemmeboksene. Det har fået mange politiske reaktioner fra ja-siden.
  - Jeg er meget ked af resultatet. Samtidig har jeg også svært ved at forstå, at danskerne ikke vil være med i et tæt EU-samarbejde omkring bekæmpelse af kriminalitet og terrorisme, siger miljø- og fødevareminister Eva Kjer Hansen til TV SYD fredag.
  Ministeren fortsætter:
  - Det her kan få store konsekvenser for Danmark, fordi det er et kerneområde, vi siger fra overfor. Det kan blive rigtig svært, men nu trækker vi i arbejdstøjet.
  
  